Queden inclosos en aquest sistema especial els treballadors a què es refereix l'article anterior que reuneixin els requisits següents:
a ) Ser titulars d'una explotació agrària i obtenir, almenys, el 50 per cent de la seva renda total de la realització d'activitats agràries o altres de complementàries, sempre que la part de renda procedent directament de l'activitat agrària realitzada en la seva explotació no sigui inferior al 25 per cent de la seva renda total i el temps de treball dedicat a activitats agràries o complementàries d'aquestes activitats sigui superior a la meitat del seu temps de treball total.
b ) Que els rendiments anuals nets obtinguts de l'explotació agrària per cada titular de l'explotació no superin la quantia equivalent al 75 per cent de l'import, en còmput anual, de la base màxima de cotització al règim general de la Seguretat Social vigent en l'exercici en què es procedeixi a la seva comprovació.
c ) La realització de tasques agràries de manera personal i directa en aquestes explotacions agràries, encara que ocupin treballadors per compte d'altri, sempre que no es tracti de més de dos treballadors fixos o, si es tracta de treballadors amb contracte de treball de durada determinada, que el nombre total de jornals satisfets als eventuals agraris no superi els cinc-cents quaranta-sis en un any, computat de data a data.
Les limitacions en la contractació de treballadors per compte d'altri a què es refereix el paràgraf anterior s'entenen aplicables per cada explotació agrària.
En cas que en l'explotació agrària hi hagi dos o més titulars, en alta tots ells en el règim especial dels treballadors per compte propi o autònoms, s'ha d'afegir al nombre de treballadors o jornals que preveu el paràgraf anterior un treballador fix més, o dos-cents setanta-tres jornals l'any, en cas de treballadors eventuals, per cada titular de l'explotació agrària, exclòs el primer.
Per determinar el compliment dels requisits establerts a les lletres a i b es pot prendre en consideració la mitjana simple de les rendes totals i dels rendiments anuals nets dels sis exercicis econòmics immediatament anteriors a aquell en què se n'efectuï la comprovació.
Als efectes que preveu aquest sistema especial, s'entén per explotació agrària el conjunt de béns i drets organitzats pel seu titular en l'exercici de l'activitat agrària, i que constitueix en si mateixa una unitat tecnicoeconòmica, i la persona titular o titulars de l'explotació ho poden ser per la seva condició de propietària, arrendatària, parcera, cessionària o un altre concepte anàleg, de les finques o elements materials de l'explotació agrària respectiva.
Sobre això s'entén per activitat agrària el conjunt de treballs que es requereix per obtenir productes agrícoles, ramaders i forestals.
Als efectes que preveu aquest sistema especial, es considera activitat agrària la venda directa per part de l'agricultora o agricultor de la producció pròpia sense transformació o la seva primera transformació el producte final de la qual estigui inclòs a l'annex I de l'article 38 del Tractat de funcionament de la Unió Europea, dins dels elements que integrin l'explotació, en mercats municipals o en llocs que no siguin establiments comercials permanents, i també es considera activitat agrària tota aquella que impliqui la gestió o la direcció i gerència de l'explotació.
Així mateix, es consideren activitats complementàries la participació i presència de la persona titular, com a conseqüència d'elecció pública, en institucions de caràcter representatiu, així com en òrgans de representació de caràcter sindical, cooperatiu o professional, sempre que aquests òrgans estiguin vinculats al sector agrari.
També tenen la consideració d'activitats complementàries les activitats de transformació dels productes de la seva explotació i venda directa dels productes transformats, sempre que no sigui la primera especificada a l'apartat anterior, així com les relacionades amb la conservació de l'espai natural i protecció del medi ambient, el turisme rural o agroturisme, igual que les cinemàtiques i artesanals dutes a terme en la seva explotació.